Kuracie rizoto
Suroviny na 4 porcie
- 800 g kuracieho mäsa
- 500 g ryže
- 600 ml kuracieho vývaru
- 125 g masla
- 150 ml bieleho vína
- 1 väčšia cibuľa
- 1/2 ČL šafranu
- soľ, mleté čierne korenie
- parmezán
Kuracie mäso pokrájajte na tenké rezance, cibuľu na drobné kocky. V hlbokej panvici rozpustite približne 60 g masla a osmažte na ňom cibuľu a kúsky mäsa. Pridajte premytú a dobre odkvapkanú ryžu a za častého miešania ju smažte 15 minút. Popritom v hrnci priveďte do varu kurací vývar a po naberačkách ho postupne prilievajte do ryže. Pridajte šafran, soľ a korenie a na miernom plameni varte približne 10 minút. Pred koncom varenia prilejte víno. Hotové rizoto servírujte posypané nastrúhaným parmezánom a dozdobte petržlenovou vňaťou.
Tip: Želanú konzistenciu rizota dosiahnete pomocou vývaru. Ku koncu prípravy môžete do rizota pridať hrášok alebo šampiňóny.
Ryžové guľky s karí omáčkou
Suroviny na 4 porcie
Na guľky:
- 200 g mletého mäsa
- 400 g ryže
- 150 g hladkej múky
- 1 cibuľa
- 1 vajíčko
- soľ, mleté čierne korenie
- plátok masla
- nasekané bylinky
- bravčová masť
Na omáčku:
- 250 ml vývaru
- 250 ml smotany na varenie
- 3 PL hladkej múky
- 2 plátky masla
- karí korenie
- soľ
Cibuľu pokrájajte na drobné kocky, speňte na masle a pridajte premytú ryžu. Zalejte vodou tak, aby prekrývala ryžu jeden cm. Uduste do mäkka a nechajte vychladnúť. Do mletého mäsa vmiešajte štipku soli a korenia, vychladenú ryžu, vajíčko a nasekané bylinky. Rukami tvarujte zo zmesi malé guľky, ktorú obaľte v múke. Guľky ukladajte do pekáča vymasteného bravčovou masťou, podlejte vodou a upečte dozlatista. Na panvici rozpustite maslo, pridajte múku a opražte ju, kým nechytí krémovú farbu. Odstavte z plameňa a za stáleho miešania prilievajte vývar a potom smotanu na varenie. Omáčku vráťte na plameň, dochuťte karí korením a soľou a nechajte prejsť varom. Guľky servírujte preliate omáčkou s plátkom ananásu dozdobené bylinkami.
Tip: Do omáčky môžete namiesto vývaru použiť precedený výpek z guliek, omáčka bude lahodnejšia.
Ryžovo-zeleninová polievka
Suroviny na 4 porcie
- 1 väčšia mrkva
- 1 petržlen
- 3 strúčiky cesnaku
- 2 zemiaky
- 2 hrste ryže
- plátok masla
- soľ, mleté čierne korenie
- petržlenová vňať
Koreňovú zeleninu postrúhajte na hrubšom strúhadle. V hrnci rozpustite maslo, pridajte nastrúhanú zeleninu a prelisovaný cesnak a chvíľku opekajte, aby mrkva pustila farbu a zelenina sa prevoňala. Prilejte približne liter vody a nechajte zovrieť. Nakoniec pridajte na malé kocky pokrájané zemiaky, prebratú ryžu, dochuťte soľou a korením a varte približne 10 minút alebo kým nie sú zemiaky a ryža mäkké. Na záver pridajte do polievky nasekanú petržlenovú vňať.
Tip: Ryžu netreba premývať, jej prirodzený škrob sa vyvarí do polievky a dodá jej sýtosť. Polievky chutí lepšie ak ju zalejete namiesto vody hovädzím vývarom. Nič nepokazíte ani kúskami hovädzieho masa.
Kokosový ryžový nákyp
Suroviny na 4 porcie
- 90 g guľatozrnnej ryže
- 600 ml kokosového mlieka
- 300 ml mlieka
- 60 g práškového cukru
- plátky masla
- citrónová alebo limetková kôra
- štipka mletého voňavého korenia (badián, kardamón, škorica, klinčeky...)
- tropické ovocie
Zapekaciu misu vymastite maslom. V miske dôkladne premiešajte ryžu s kokosovým mliekom, práškovým cukrom a plátkom citrónovej kôry. Zmes vlejte do misy, na povrch pridajte kúsky masla a pečte v stredne predhriatej rúre približne 30 minút. Po uplynutí času z nákypu vyberte citrónovú kôru. Do zmesi prilejte mlieko, mleté voňavé korenie, všetko spolu premiešajte a vložte späť do rúry. Pečte približne jednu hodinu, kým sa všetko mlieko nevstrebe do ryže a na povrchu sa nevytvorí zlatohnedá kôrka. Ak sa vám zdá, že nákyp rýchlo prihára, ale ryža ešte nie je mäkká, nákyp dopečte prikrytý pokrievkou alebo alobalom. Servírujte s kompótovým alebo s krátko podusenou zmesou tropického ovocia.
Nie je zrnko ako zrnko
- Ryža sa pokladá za najdôležitejšiu obilninu sveta a rozdeľuje sa podľa spôsobu a podmienok pestovania na horskú a nížinnú. Väčšina ryže sa sadí i presádza ručne.
- Nelúpané zrnko ryže obsahuje 12 percent vody, 10 percent bielkovín, 2 percentá tuku, 62 percent škrobu, 10 percent celulózy a vitamíny skupiny B. Spomedzi rôznych druhov ryže nájdete aj kultivary, ktoré sú veľmi bohaté na škrob a cukor – tieto druhy sa ľahko rozvaria, a preto vhodné na prípravu kaší, ale i na výrobu alkoholu známeho ako saké či arak.
- Ryža je zázračná plodina a vďaka nízkemu obsahu tukov a vody má vysokú trvanlivosť. Pri správnom skladovaní vydrží i niekoľko desiatok rokov.
- Jadro nížinnej ryže je mäkšie, objemnejšie, ba priam zaguľatené. Obsahuje viac lepkavých súčastí a pri varení je preto táto ryža rýchlejšie mäkšia a "špiní" vodu. Uvarené zrnko je akoby priesvitné a je vhodné na prípravu rizota či nákypov.
- Z lepkavejších odrôd sa pripravuje sushi, kaše, pudingy, cukrovinky...
- Z úzkych horských dlhých zrniek sa vám vždy podarí uvariť iba "sypkú" ryžu, ideálnu ako príloha k ovociu či do šalátov.
- Nezabudnite ani na jazmínovú ryžu, ktorá očarí nielen svojou snehobielou farbou, ale i jemnou kvetinovou arómou, ktorú už netreba pri varení "kaziť" nijakým korením či soľou.
- V posledných rokoch sa začala i u nás zviditeľňovať menej známa ryža tmavá ba priam čierna, ktorá vďaka takmer orieškovej príchuti ulahodila ľuďom hlavne v juhovýchodnej Ázii. Dá sa pripravovať i na sladko i na slano.
- U nás dlho pretrvávala móda variť ryžu natural alebo ryžu "divokú – indiánsku". Je označovaná najčastejšie ako "zdravá" príloha, aj keď mnohých svojou chuťou a konzistenciou príliš nenadchla.